钦定古今图书集成/明伦汇编/官常典/第480卷 > 傅伏
## 钦定古今图书集成/明伦汇编/官常典/第480卷 > 傅伏

按《北齐书》本传，伏，太安人也。父元兴，仪同、北蔚州刺
史。伏少从戎，以战功稍至开府，永桥领民大都督。周
帝前攻河阴，伏自桥夜渡，入守中潬城南。城陷，被围
二旬不下。救兵至，周师还，伏谓行台乞伏贵和曰：“贼
已疲弊，愿得精骑二千追击之，可捷也。”贵和弗许。武平六年，除东雍州刺史。会周兵来逼，伏出战却之。周
克晋州，执获行台尉相贵，以之招伏，伏不从。后主亲
救晋州，以伏为行台右仆射。周军来掠，伏击走之。周
克并州，遣韦孝宽与其子世宽来招伏曰：“并州已平，
故遣公儿来报，便宜急下。”授上大将军、武乡郡开国
公。即给告身，以金玛瑙二酒锺为信。伏不受，谓孝宽
曰：“事君有死无贰。此儿为臣不能竭忠，为子不能尽
孝，人所仇疾，愿即斩之，以号令天下。”周帝自邺还至
晋州，遣高阿那肱等百馀人临汾召伏。伏出军，隔水
相见，问：“至尊今在何处？”阿那肱曰：“已被捉获，别路入
关。”伏仰天大哭，率众入城，于厅事前北面哀号良久，
然后降。周帝见之曰：“何不早下？”伏流涕而对曰：“臣三
世蒙齐家衣食，被任如此，革命不能自死，羞见天地。”
周帝亲执其手曰：“为臣当若此！朕平齐国，唯见公一
人。”乃自食一羊肋，以骨赐伏，曰：“骨亲肉疏，所以相付。”
遂别引之与同食，令于《侍伯邑》。〈于侍伯邑四字原本有讹〉宿卫，授
上仪同，敕之曰：“若即与公高官，恐归投者心动。努力
好行，无虑不富贵。”又问：“前救河阴，得何官职？”伏曰：“蒙
一转，授特进、永昌郡开国公。”周帝谓后主曰：“朕前三
年教习兵马，决意往取。河阴正为傅伏能守城不可
动，是以收军而退。公当时赏授，何其薄也！”赐伏金酒
卮。后以为岷州刺史，寻卒。